রাস্তার মোড়ে গাড়ি এসে দাঁড়ানো মাত্রই করুণ চোখে হাত পাতছেন শিশুকোলে মা। তবে বহুক্ষেত্রেই ওই মা এবং শিশুর মধ্যে কোনও রক্তের সম্পর্ক নেই। রোজগারের জন্য অল্প টাকায় ভাড়া করে আনা হয় ওইরকম অনেক শিশুকেই।
কিছুদিন আগেই দক্ষিণ ২৪ পরগনা জেলায় আয়োজিত একটি আলোচনা সভায় এক পুলিশ আধিকারিক এই শিশু ভাড়া দেওয়ার ব্যবসার কথা জানিয়েছিলেন। এরপরই বিষয়টি সম্পর্কে খোঁজ নিতে গিয়ে জানা যায়, শহরের রাস্তায় শিশুদের দিয়ে ভিক্ষাবৃত্তি চালানোর পিছনে কাজ করছে বড়সড় দালাল চক্র। 
সূত্রের খবর, উত্তর এবং দক্ষিণ ২৪ পরগনার বিভিন্ন গ্রামের হতদ্ররিদ্র পরিবারই হয় চক্রের দালালদের লক্ষ্য। ৬ মাস থেকে দু’বছর বয়সের শিশুদের ওই পরিবারগুলির কাছ থেকেই ভাড়া করে আনা হয়। দিন প্রতি ৭৫ থেকে ১৫০ টাকা পর্যন্ত পেয়ে থাকে সংশ্লিষ্ট পরিবার। যে দালালেরা ওই শিশুদের নিয়ে আসে, তাদের সঙ্গে ভিক্ষাজীবী মহিলাদের যোগাযোগ থাকে। শিশুকে নিয়ে শহরের প্রধান রাস্তাগুলোতে দাঁড়িয়ে ভিক্ষা করেন ওই ‘সাজানো মায়েরা’।
দালাল কীভাবে রোজগার করে? অধিকাংশ ক্ষেত্রেই দালালকে দিনপ্রতি নির্দিষ্ট অঙ্কের টাকা দিতে হয়। এলাকা অনুযায়ী সেই অঙ্ক বদলায়। আবার কোনও কোনও ক্ষেত্রে দিনের মোট উপার্জিত অর্থের একাংশ (এক তৃতীয়াংশ বা অর্ধেক) দিতে হয় দালালকে। আবার ভিক্ষাজীবী মহিলারা কত টাকা রোজগার করছেন, তার উপর নজর রাখার 
ব্যবস্থাও থাকে।  
শিশু কোলে ভিক্ষাজীবী মহিলারা জায়গা অদলবদল করেন। তা করতে হয় দালালদের নির্দেশেই। অর্থাৎ সোমবার যে মহিলা আনোয়ার শাহ রোডের মলের সামনে দাঁড়াচ্ছেন, মঙ্গলবার তিনিই হয়তো দাঁড়াবেন ধর্মতলা বা পার্ক স্ট্রিট চত্বরে। অধিকাংশ ক্ষেত্রেই শিশুদের দিনান্তে বাড়িতে ফিরিয়ে দেওয়া হয় না। অনেকগুলি শিশুকে একসঙ্গে একটি জায়গায় রাখা হয়। সেই ব্যবস্থাও করে দালালেরাই। অভিযোগ, ভিক্ষা করার সময় যাতে বিরক্ত না করে তাই অনেক সময় শিশুগুলিকে ঘুম পাড়িয়ে রাখা হয় বিশেষ উপায়ে।
মহানগরের ব্যস্ত রাস্তায় ভিক্ষা করার জন্য কোন এলাকা থেকে ভাড়া করে আনা হয় ওই শিশুদের? 
সূত্রের খবর, দক্ষিণ ২৪ পরগনার ক্যানিং, ঘুটিয়ারি শরিফ এবং উত্তর ২৪ পরগনার বসিরহাট-সহ কয়েকটি এলাকা  থেকে ওই শিশুদের আনা হয়। রোজগার কেমন? ভিক্ষাজীবী মহিলাদের একাংশের বক্তব্য, মন্দ নয়। ধর্মতলা চত্বরে রোজগার গড়ে প্রায় ৬০০ টাকা। তার মধ্যে দালালকে দিতে হয় ৩০০ টাকা। বিভিন্ন মল সংলগ্ন এলাকায় রোজগার হয় গড়ে ৫০০ টাকা। সেখানে দালাল নেয় ৩০০ টাকা। সপ্তাহের শেষ দিন বা ছুটির দিনে রোজগার বাড়ে। সেই অনুপাতে বাড়ে দালালের পাওনাও।